text: Choktal: 98 pct. havde forkert dæktryk
  06 september 2010 kl. 15.40
  49 ud af 50 biler havde det forkerte dæktryk, mens TV SYD var på Skærup Rasteplads mandag. Tallet chokerer. På forhånd var kun ventet, at en tredjedel skulle have forkert dæktryk.
  Det var den store Michelin-truck, som mandag holdt på den østlige rasteplads. Tirsdag holder trucken på den vestlige rasteplads. 
  Det franske dækfirma ønsker at bidrag til at gøre opmærksom på, at for mange har for lavt dæktryk. Det gælder både personbiler, varevogne og lastbiler. 
  For lavt dæktryk betyder dårligere benzinøkonomi. Men værre er det, at det også kan gå galt rent sikkerhedsmæssigt. Forkert dæktryk forringer vejgreb og øger bremselængden. 
  TV SYD kikkede over skulderen på nogle af bilisterne på Skærup Rasteplads i dag. De fleste biolister var ikke klar over, at deres dæktryk var forkert.
  